วรวิทย์ทิ้งทวนธอส.โชว์กำไรกว่า7พันล้าน
ช่วง 10 เดือนแรก ธอส. มีกำไร 7,477 ล้านบาท เอ็นพีแอลลดเหลือ 6.54  ปล่อยสินเชื่ออุทกภัยกว่า 7 หมื่นล้าน
28 พ.ย. 2555

ช่วง 10 เดือนแรก ธอส. มีกำไร 7,477 ล้านบาท เอ็นพีแอลลดเหลือ 6.54  ปล่อยสินเชื่ออุทกภัยกว่า 7 หมื่นล้าน
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยผลการดำเนินงานในช่วง 10 เดือนของปี 2555 มีกำไรสุทธิ 7,477 ล้านบาท โดยปล่อยสินเชื่อใหม่ได้ 8.79 หมื่นล้านบาท ซึ่งเป็นสินเชื่อฟื้นฟูความเสียหายจากปัญหาน้ำท่วม 2 หมื่นบัญชี วงเงินกว่า 7 หมื่นล้านบาท อย่างไรก็ตาม ทั้งปียังตั้งเป้าปล่อยสินเชื่อใหม่ให้ได้ 1.44 แสนล้านบาท ส่วนหนี้ที่ไม่ก่อให้เกิดรายได้ (เอ็นพีแอล) เฉลี่ยอยู่ที่ 6.54% ของสินเชื่อรวม 
นายวรวิทย์ กล่าวว่า ในช่วงกลางเดือนธันวาคมนี้ จะไปดำรงตำแหน่งผู้อำนวยการธนาคารออมสินคนใหม่ ซึ่งผลงานระหว่างที่บริหาร ธอส. เป็นเวลา 2 ปี เป็นไปตามเป้าหมาย ที่เน้นเชิงรุกเจาะกลุ่มลูกค้ารายย่อย โดยปล่อยสินเชื่อใหม่สะสมได้ประมาณ 2.1 แสนล้านบาท คิดเป็นจำนวนบัญชี 2.9 แสนบัญชี สร้างผลกำไรสุทธิกว่า 1.5 หมื่นล้านบาท และควบคุมเอ็นพีแอลจากที่เคยอยู่ที่ 8.4% ลดลงมาเหลือ 6.54% เท่านั้น